Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί τροποποιήσεως της οδηγίας 2001/25/ΕΚ του Ευρωπαϊκού Κοινοβουλίου και του Συμβουλίου για το ελάχιστο επίπεδο εκπαίδευσης των ναυτικών

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΙΣΤΟΡΙΚΟ ΚΑΙ ΣΤΟΧΟΙ

Λαμβάνοντας υπόψη τον ζωτικό ρόλο της εκπαίδευσης των ναυτικών για την διατήρηση της ασφάλειας στη θάλασσα και την προστασία του θαλασσίου περιβάλλοντος, η Ευρωπαϊκή Επιτροπή πρότεινε το 1993 οδηγία για να εξασφαλισθεί η ταυτόχρονη και ομοιογενής εφαρμογή εντός της Ευρωπαϊκής Ένωσης των διεθνών απαιτήσεων για την εκπαίδευση και την κατάρτιση οι οποίες καθορίσθηκαν από τον Διεθνή Ναυτιλιακό Οργανισμό (ΔΝΟ) με τη Σύμβαση για τα πρότυπα εκπαίδευσης, έκδοσης πιστοποιητικών και τήρησης φυλακών των ναυτικών, που εγκρίθηκε το 1978 (Σύμβαση STCW). Εν συνεχεία, το Συμβούλιο εξέδωσε στις 22 Νοεμβρίου 1994 [1] την οδηγία 94/58/ΕΚ.

[1] ΕΕ L 319, 12.12.1994.

Μετά την αναθεώρηση της σύμβασης STCW το 1995, η οδηγία τροποποιήθηκε σημαντικά, κατόπιν πρότασης που υπέβαλε η Επιτροπή το 1996, η οποία εν συνεχεία εγκρίθηκε από το Συμβούλιο στις 25 Μαΐου 1998 [2]. Σκοπός της αναθεώρησης ήταν να ενσωματωθούν οι νέες απαιτήσεις που είχαν εισαχθεί στη σύμβαση STCW, και ιδιαιτέρως να καθοριστεί συγκεκριμένη διαδικασία και κριτήρια για την αναγνώριση από τα κράτη μέλη πιστοποιητικών ικανότητας που εκδίδονται από τρίτες χώρες. Ο συνολικός στόχος της διαδικασίας ήταν να διασφαλιστεί ότι οι ναυτικοί εκτός Κοινότητας λαμβάνουν μια ελάχιστη εκπαίδευση, σύμφωνα με τις διεθνείς απαιτήσεις για την εκπαίδευση που έχουν επιβληθεί με τη σύμβαση STCW.

[2] Οδηγία 98/35/ΕΚ του Συμβουλίου της 25ης Μαΐου 1998 για την τροποποίηση της οδηγίας 94/58/ΕΚ σχετικά με το ελάχιστο επίπεδο εκπαίδευσης των ναυτικών, ΕΕ L 172, 17.6.1998.

Για λόγους σαφήνειας των διατάξεων αυτών η Επιτροπή πρότεινε το 2000 την κωδικοποίηση της οδηγίας 94/58/EΚ. Κατά συνέπεια, εκδόθηκε η οδηγία 2001/25/ΕΚ από το Ευρωπαϊκό Κοινοβούλιο και το Συμβούλιο στις 4 Απριλίου 2001 [3]. Η εν λόγω οδηγία αντικατέστησε τις δύο προγενέστερες οδηγίες που ενσωματώθηκαν σε αυτή, ενώ παράλληλα διατήρησε πλήρως την ουσία και το περιεχόμενο τους.

[3] ΕΕ L 136, 18.5.2001

Στο άρθρο 22 παράγραφος 2 της κωδικοποιημένης οδηγίας προβλέπεται η αναθεώρηση των περιλαμβανομένων στο παράρτημα II της οδηγίας διαδικασιών και κριτηρίων, οι οποίες πρέπει να εφαρμόζονται από τα κράτη μέλη για την αναγνώριση, με θεώρηση, πιστοποιητικών ικανότητας που έχουν εκδοθεί από τρίτες χώρες. Σύμφωνα με την οδηγία, οποιαδήποτε τροποποίηση αυτού του παραρτήματος πρέπει να αποφασίζεται από το Συμβούλιο και το Ευρωπαϊκό Κοινοβούλιο με βάση πρόταση που υποβάλει η Επιτροπή, το αργότερο στις 25 Μαΐου 2003.

Στο πλαίσιο αυτό και λαμβανομένων υπόψη των προβλημάτων που προέκυψαν στην εφαρμογή διατάξεων της οδηγίας σχετικά με την διαδικασία αναγνώρισης πιστοποιητικών που έχουν εκδοθεί από τρίτες χώρες, η Επιτροπή θεωρεί ότι πρέπει να απλουστευθεί και να τροποποιηθεί η διαδικασία αυτή. Ο σκοπός της αναθεώρησης είναι να καθορισθεί σε κοινοτικό επίπεδο αποτελεσματικό και αξιόπιστο σύστημα για την αναγνώριση των πιστοποιητικών ικανότητας που έχουν εκδοθεί εκτός της Ευρωπαϊκής Ένωσης, για την πρόσληψη καταρτισμένων πληρωμάτων από τρίτες χώρες προς απασχόληση στα πλοία από την Κοινότητα.

Επιπλέον, η Επιτροπή θεωρεί ότι είναι ενδεδειγμένο να ευθυγραμμιστεί η οδηγία με τις διεθνείς συμβάσεις οι οποίες ορίζουν απαιτήσεις ως προς τη γλώσσα για την πιστοποίηση των ναυτικών, καθώς και για την επικοινωνία μεταξύ του πλοίου και των αρχών που βρίσκονται στην ξηρά.

Με την παρούσα πρόταση για οδηγία προτείνεται τροποποίηση της οδηγίας 2001/25/ΕΚ ούτως ώστε:

- να βελτιωθεί, να ενισχυθεί και να απλουστευθεί η ισχύουσα διαδικασία για την αναγνώριση πιστοποιητικών που έχουν εκδοθεί από τρίτες χώρες, με την καθιέρωση συστήματος αναγνώρισης από όλη την Κοινότητα των τρίτων χωρών που πληρούν τις ελάχιστες απαιτήσεις της σύμβασης STCW.

- να εισαχθούν ειδικές διαδικασίες για την παράταση και ανάκληση σε όλη την Κοινότητα της αναγνώρισης τρίτων χωρών, καθώς και την συνεχή παρακολούθηση της συμμόρφωσης των τρίτων χωρών προς τις σχετικές απαιτήσεις της σύμβασης STCW.

- να επικαιροποιηθεί η οδηγία σχετικά με τις απαιτήσεις ως προς τη γλώσσα για την πιστοποίηση των ναυτικών και την επικοινωνία μεταξύ του πλοίου και των αρχών που βρίσκονται στην ξηρά, ώστε να ευθυγραμμιστούν με τις αντίστοιχες απαιτήσεις της σύμβασης STCW καθώς και της Διεθνούς Σύμβασης για την ασφάλεια της ζωής στη θάλασσα, του 1974, όπως τροποποιήθηκε (Σύμβαση SOLAS).

- να προβλεφθούν ειδικές διαδικασίες τροποποίησης για την εφαρμογή της οδηγίας σε μελλοντικές αλλαγές της κοινοτικής νομοθεσίας.

2. ΑΙΤΙΟΛΟΓΗΣΗ ΤΟΥ ΠΡΟΤΕΙΝΟΜΕΝΟΥ ΜΕΤΡΟΥ

Με την οδηγία καθορίζεται διαδικασία για την αναγνώριση των πιστοποιητικών ικανότητας των ναυτικών που εκδίδονται από τρίτες χώρες. Σύμφωνα με την διαδικασία αυτή, σε ναυτικούς που είναι κάτοχοι αυτών των πιστοποιητικών είναι δυνατόν να επιτραπεί να υπηρετούν σε πλοία που φέρουν την σημαία κράτους μέλους υπό τον όρο ότι έχει ληφθεί απόφαση μέσω της διαδικασίας που ορίζεται στην οδηγία. Αυτό σημαίνει ότι η εφαρμογή της διαδικασίας είναι απαραίτητη προϋπόθεση για την πρόσληψη ναυτικού εκτός Κοινότητας σε οποιοδήποτε πλοίο από την Κοινότητα. Η εφαρμογή αυτής της διαδικασίας απεδείχθη ιδιαίτερα δύσκολη και διάφορα προβλήματα ερμηνείας ανέκυψαν καθ´όλη την διάρκεια εφαρμογής της.

Σύμφωνα με την ισχύουσα διαδικασία, όταν κράτος μέλος αναγνωρίζει με θεώρηση πιστοποιητικό που έχει εκδοθεί από τρίτη χώρα, οφείλει να κοινοποιήσει στην Επιτροπή -αφού έχει επαληθεύσει κατά πόσον η τρίτη χώρα συμμορφώνεται προς τις απαιτήσεις της σύμβασης STCW- τα πιστοποιητικά που έχει αναγνωρίσει ή προτίθεται να αναγνωρίσει. Η Επιτροπή ενημερώνει τα λοιπά κράτη μέλη σχετικά με την κοινοποίηση που υπεβλήθη. Με βάση αυτήν την κοινοποίηση η Επιτροπή και τα κράτη μέλη πρέπει να αξιολογήσουν το θέμα και έχουν τη δυνατότητα να διατυπώσουν αντιρρήσεις σχετικά με την απόφαση αναγνώρισης, οπότε η Επιτροπή πρέπει να ακολουθήσει για το ζήτημα την διαδικασία που προβλέπεται στο άρθρο 23, παράγραφος 2 της οδηγίας σχετικά με την "διαδικασία επιτροπολογίας".

Ένα από τα κύρια προβλήματα που διαπιστώθηκαν κατά την εφαρμογή των σχετικών διατάξεων της οδηγίας είναι η έλλειψη ορισμού του περιεχομένου των κοινοποιήσεων που υποβάλλονται από τα κράτη μέλη στην Επιτροπή. Κατά συνέπεια, ήταν μεγάλες οι διαφορές του περιεχομένου των κοινοποιήσεων που υπέβαλαν τα κράτη μέλη, με αποτέλεσμα η αξιολόγηση από την Επιτροπή και τα κράτη μέλη να μην διενεργείται πάντοτε επί της ιδίας βάσεως.

Επιπλέον, όπως εξηγήθηκε ανωτέρω, καμία μεμονωμένη αναγνώριση πιστοποιητικών δεν είναι δυνατόν να κυρωθεί τελικώς χωρίς να έχει εγκριθεί σύμφωνα με τη διαδικασία που ορίζεται από την οδηγία. Απαιτείται, ως εκ τούτου, ξεχωριστή απόφαση από κάθε κράτος μέλος το οποίο προτίθεται να αναγνωρίσει πιστοποιητικό που έχει εκδοθεί από τρίτη χώρα. Πρόκειται για μεμονωμένη απόφαση που αφορά μόνο το αιτούμενο κράτος μέλος. Αυτό σημαίνει ότι άλλο κράτος μέλος το οποίο επιθυμεί να αναγνωρίσει πιστοποιητικά που είχαν εκδοθεί από την ίδια χώρα πρέπει να διενεργήσει δική του αξιολόγηση και να υποβάλει την περίπτωση προς έγκριση μέσω της ίδιας διαδικασίας.

Είναι κατά συνέπεια σαφές ότι για την ίδια τρίτη χώρα πρέπει επανειλημμένως να διενεργηθεί εξ υπαρχής νέα αξιολόγηση από την Επιτροπή και τα κράτη μέλη. Τούτο συνιστά αναμφισβήτητα περιττό εμπόδιο για τις αρμόδιες διοικητικές αρχές των κρατών μελών και τις υπηρεσίες της Επιτροπής.

Λαμβάνοντας υπόψη τα προαναφερόμενα, η Επιτροπή θεωρεί ότι είναι δυνατόν να αντιμετωπιστεί αποτελεσματικότερα η εναρμονισμένη και συγκεντρωτική αξιολόγηση της συμμόρφωσης των τρίτων χωρών προς τις διεθνείς απαιτήσεις σχετικά με την κατάρτιση και πιστοποίηση των ναυτικών. Η Επιτροπή θεωρεί ως εκ τούτου ότι οι ατέλειες της ισχύουσας διαδικασίας είναι δυνατόν να αντιμετωπιστούν με σύστημα αναγνώρισης των τρίτων χωρών από όλη την Κοινότητα, σύμφωνα με τις απαιτήσεις της σύμβασης STCW.

Η νέα διαδικασία που προτείνει η Επιτροπή (όπως διευκρινίζεται κατωτέρω υπό το σημείο 4.3), βασίζεται στην αναγνώριση τρίτης χώρας κατόπιν αξιολόγησης των συστημάτων εκπαίδευσης και πιστοποίησης των ναυτικών, αντί της αναγνώρισης μεμονωμένων πιστοποιητικών, όπως συμβαίνει δυνάμει της σήμερα ισχύουσας διαδικασίας. Σύμφωνα με την προτεινόμενη διαδικασία, η αξιολόγηση των απαιτήσεων των κρατών μελών για αναγνώριση θα διενεργείται από την Επιτροπή, με τη συνδρομή του Ευρωπαϊκού Οργανισμού για την Ασφάλεια στη Θάλασσα ("ο Οργανισμός"). Μετά από αυτήν την αξιολόγηση, η Επιτροπή θα λαμβάνει απόφαση σχετικά με την αναγνώριση- μέσω της διαδικασίας επιτροπολογίας- η οποία θα ισχύει για πέντε έτη. Θα παραμείνουν εν ισχύ αποφάσεις σχετικά με την αναγνώριση πιστοποιητικών ικανότητας οι οποίες έχουν ληφθεί με τη σήμερα ισχύουσα διαδικασία.

Η αναγνώριση θα αποτελεί έτσι αναγνώριση των συστημάτων και διαδικασιών τρίτης χώρας που θα ισχύει σε όλη την Κοινότητα. Με αυτήν την προσέγγιση, απόφαση που θα λαμβάνεται σε κοινοτικό επίπεδο θα αποτελεί τη βάση για να αναγνωρίζονται από τα κράτη μέλη με θεώρηση, χωρίς περαιτέρω αξιολόγηση, πιστοποιητικά από την τρίτη χώρα.

Είναι λοιπόν σαφές ότι με τις προτεινόμενες τροποποιήσεις θα αποφευχθεί η αλληλεπικάλυψη του έργου αξιολόγησης, ενώ παράλληλα θα εξασφαλιστεί ο συστηματικός έλεγχος της συμμόρφωσης προς τις διεθνείς απαιτήσεις. Δεδομένου ότι οι αποφάσεις σχετικά με την αναγνώριση θα ισχύουν σε όλη την Κοινότητα δεν θα χρειάζεται περαιτέρω αξιολόγηση από τις διοικητικές αρχές των άλλων κρατών μελών. Κατά συνέπεια είναι δικαιολογημένες αυτές οι τροποποιήσεις.

Εξ άλλου, οι ισχύοντες κανόνες δεν προβλέπουν σύστημα που να καθιστά δυνατή την παρακολούθηση των αποφάσεων που λαμβάνονται μέσω της διαδικασίας και της παρακολούθησης των τρίτων χωρών καταγωγής των ναυτικών που πρόκειται να προσληφθούν σε πλοία από την Κοινότητα. Η Επιτροπή θεωρεί ότι προκειμένου να διασφαλιστεί ότι ναυτικοί που διαθέτουν πιστοποιητικά από τρίτες χώρες έχουν εκπαιδευθεί και έχουν λάβει πιστοποιητικά σύμφωνα με τις διεθνείς απαιτήσεις, είναι ενδεδειγμένο να προβλεφθεί ευέλικτο σύστημα το οποίο είναι να ικανό να ανταποκριθεί και να αντιδράσει γρήγορα σε οποιαδήποτε απρόβλεπτη μεταβολή της κατάστασης σε τρίτη χώρα. Θα πρέπει να προβλέπονται εν προκειμένω η παράταση και η ανάκληση αναγνωρίσεων. Επιπλέον, η τακτική παρακολούθηση των αναγνωρισμένων χωρών, με τη συχνή αξιολόγηση της συμμόρφωσης κατά συγκεντρωτικό και συστηματικό τρόπο, θα καταστήσει δυνατή την επιβεβαίωση του κατά πόσον η τρίτη χώρα εξακολουθεί να συμμορφώνεται. Ο Οργανισμός μπορεί να διαδραματίσει καίριο ρόλο στο έργο αξιολόγησης που προϋποτίθεται και στις δύο περιπτώσεις.

Επιπλέον, η Επιτροπή θεωρεί ότι είναι ενδεδειγμένο να συμπληρωθούν με τις αντίστοιχες απαιτήσεις της σύμβασης STCW οι ισχύουσες διατάξεις της οδηγίας που αφορούν τις απαιτήσεις ως προς τη γλώσσα για τα πιστοποιητικά ικανοτήτων που εκδίδουν τα κράτη μέλη και τις θεωρήσεις που βεβαιώνουν την έκδοση των πιστοποιητικών, ώστε να εξασφαλιστεί η συνοχή με τις σχετικές απαιτήσεις της Σύμβασης. θεωρεί επίσης ότι είναι ενδεδειγμένο να ενημερωθούν οι ισχύουσες διατάξεις της οδηγίας που αφορούν τις απαιτήσεις ως προς τη γλώσσα σχετικά με τις επικοινωνίες μεταξύ του πλοίου και των αρχών στην ξηρά, ώστε να ευθυγραμμιστούν με τις αντίστοιχες απαιτήσεις της σύμβασης SOLAS.

Τέλος, είναι αναγκαίο να εξασφαλιστεί ότι η οδηγία θα καταστεί ευέλικτη ώστε να επικαιροποιούνται ορισμένα άρθρα σε μελλοντικές εξελίξεις της κοινοτικής νομοθεσίας.

3. ΠΕΡΙΕΧΟΜΕΝΟ ΤΗΣ ΠΡΟΤΑΣΗΣ

Η πρόταση περιέχει ένα άρθρο όπου καθορίζονται οι προτεινόμενες τροποποιήσεις των ισχυουσών διατάξεων της οδηγίας και τρία άλλα άρθρα που εξασφαλίζουν τη δυνατότητα εφαρμογής των νέων απαιτήσεων και τη μεταφορά τους στην εθνική νομοθεσία.

4. ΣΥΓΚΕΚΡΙΜΕΝΕΣ ΑΙΤΙΟΛΟΓΙΚΕΣ ΣΚΕΨΕΙΣ

4.1. Απαιτήσεις ως προς τη γλώσσα για τα πιστοποιητικά και τις θεωρήσεις που βεβαιώνουν την έκδοση πιστοποιητικού (Άρθρο 1 παράγραφος 1 και 2.)

Στην οδηγία 2001/25/ΕΚ προβλέπεται ότι τα πιστοποιητικά ικανότητας πρέπει να εκδίδονται στην επίσημη γλώσσα ή γλώσσες του εκδίδοντος κράτους, αλλά δεν περιέχεται καμία διάταξη ως προς τη γλώσσα που πρέπει να χρησιμοποιείται για θεωρήσεις που εκδίδονται από κράτη μέλη με τις οποίες βεβαιώνεται η έκδοση εθνικών πιστοποιητικών. Προκειμένου να εξασφαλιστεί η συνοχή με τις διεθνείς απαιτήσεις πιστοποίησης, η Επιτροπή προτείνει να παρεμβληθεί στις ισχύουσες σχετικές διατάξεις της οδηγίας παραπομπή στις σχετικές απαιτήσεις της σύμβασης STCW [4].

[4] Σύμφωνα με τον κανονισμό I/2, παράγραφος 1, και το άρθρο VI, παράγραφος 1 της σύμβασης STCW απαιτείται η μετάφραση των πιστοποιητικών και των θεωρήσεων στα αγγλικά σε περίπτωση που η γλώσσα του πρωτοτύπου δεν είναι η αγγλική: "Εάν η χρησιμοποιούμενη γλώσσα δεν είναι αγγλική το κείμενο [η θεώρηση] πρέπει να περιλαμβάνει μετάφραση σε αυτή τη γλώσσα".

4.2. Απαιτήσεις ως προς τη γλώσσα για τις επικοινωνίες μεταξύ του πλοίου και των κατά ξηρά αρχών (Άρθρο 1 παράγραφος 3).

Οι ισχύουσες διατάξεις της οδηγίας προβλέπουν ότι η επικοινωνία μεταξύ του πλοίου και των κατά ξηράν αρχών διενεργούνται είτε σε μεταξύ τους κοινή γλώσσα είτε στη γλώσσα των αρχών αυτών. Προκειμένου να εξασφαλιστεί η συνοχή με τις διεθνείς απαιτήσεις η Επιτροπή προτείνει να επικαιροποιηθούν οι ισχύουσες διατάξεις της οδηγίας με την προσθήκη παραπομπής στις σχετικές απαιτήσεις της σύμβασης SOLAS [5].

[5] Σύμφωνα με τον κανονισμό 14, παράγραφος 4, του κεφαλαίου V της σύμβασης SOLAS "...η αγγλική πρέπει να χρησιμοποιείται επί της γέφυρας ως η γλώσσα εργασίας για ...επικοινωνίες μεταξύ γέφυρας και των κατά ξηράν αρχών...εκτός εάν οι άμεσα εμπλεκόμενοι στην επικοινωνία ομιλούν γλώσσα κοινή μεταξύ τους διαφορετική από τα αγγλικά". Η διάταξη αυτή τέθηκε σε ισχύ την 1 Ιουλίου 2002.

4.3. Διαδικασία για την αναγνώριση των κατάλληλων πιστοποιητικών ικανότητας που εκδίδονται από τρίτες χώρες (Άρθρο 1 παράγραφος 4)

Ενόψει των προβλημάτων που προέκυψαν κατά την εφαρμογή της ισχύουσας διαδικασίας κατά την αναγνώριση πιστοποιητικών που έχουν εκδοθεί από τρίτες χώρες απ' όπου προέρχεται εργατικό δυναμικό, η Επιτροπή προτείνει νέα συγκεντρωτική και εναρμονισμένη μέθοδο που θα οδηγήσει σε αναγνώριση των τρίτων χωρών από όλη την Κοινότητα. Η προτεινόμενη διαδικασία είναι η εξής:

Όταν κράτος μέλος προτίθεται να αναγνωρίσει με θεώρηση πιστοποιητικά που έχουν εκδοθεί από τρίτη χώρα, υποβάλει αίτηση αναγνώρισης στην Επιτροπή. Στην αίτηση περιέχονται τα τεκμήρια της συμμόρφωσης προς τα κριτήρια που ορίζονται στο παράρτημα ΙΙ μέρος Α της πρότασης. Εν συνεχεία, η Επιτροπή, επικουρούμενη από τον Οργανισμό, διενεργεί την αξιολόγηση του συστήματος εκπαίδευσης και πιστοποίησης των ναυτικών της τρίτης χώρας. Η αξιολόγηση αυτή λαμβάνει δεόντως υπόψη τις πληροφορίες που διέθεσε το κράτος μέλος, το οποίο ζητά την αναγνώριση, σχετικά με την συμμόρφωση της τρίτης χώρας προς τα κριτήρια που ορίζονται στο παράρτημα. Η απόφαση σχετικά με την αναγνώριση της τρίτης χώρας λαμβάνεται από την Επιτροπή με βάση την "διαδικασία επιτροπολογίας", εντός τριών μηνών από την αιτιολογημένη υποβολή αίτησης από το κράτος μέλος.

Σε περίπτωση που αναγνώριση της τρίτης χώρας χορηγηθεί μέσω αυτής της διαδικασίας, η σχετική απόφαση ισχύει σε όλη την Κοινότητα για πέντε έτη. Κράτη μέλη τα οποία επιθυμούν να θεωρήσουν τα σχετικά πιστοποιητικά που έχουν εκδοθεί από την ίδια χώρα είναι δυνατόν να διενεργήσουν τις θεωρήσεις χωρίς περαιτέρω αξιολόγηση σχετικά με τις επιδόσεις της τρίτης χώρας, και χωρίς περαιτέρω υποβολή στην Επιτροπή.

4.4. Διαδικασία για την παράταση της αναγνώρισης (Άρθρο 1 παράγραφος 5, νέο άρθρο 18α)

Λαμβανομένου υπόψη ότι η οδηγία δεν περιέχει καμία απαίτηση σχετικά με την διάρκεια ισχύος της αναγνώρισης πιστοποιητικών ή την παρακολούθηση των σχετικών αποφάσεων που λαμβάνονται από τα κράτη μέλη με την κοινή διαδικασία, η Επιτροπή προτείνει ειδική διαδικασία για την παράταση, κατά περίπτωση, των αποφάσεων περί αναγνώρισης.

Την πρωτοβουλία λαμβάνει η Επιτροπή προτού λήξει η περίοδος ισχύος για κάθε τρίτη χώρα για την οποία έχει χορηγηθεί αναγνώριση με βάση τη νέα διαδικασία. Η Επιτροπή, επικουρούμενη από τον Οργανισμό, επαναξιολογεί την αναγνώριση της τρίτης χώρας με βάση οποιεσδήποτε πληροφορίες σχετικές με τη συμμόρφωση της τρίτης χώρας προς τις απαιτήσεις της Σύμβασης αφότου λήφθηκε η προγενέστερη απόφαση, καθώς και με βάση τα αποτελέσματα της τακτικής αξιολόγησης που διενεργείται από την Επιτροπή ανά πενταετία (βλέπε κατωτέρω υπό το σημείο 4.6).

Η απόφαση σχετικά με την παράταση της αναγνώρισης λαμβάνεται από την Επιτροπή με την "διαδικασία επιτροπολογίας", το αργότερο ένα μήνα προτού λήξει η περίοδος ισχύος της αναγνώρισης.

4.5. Διαδικασία για την ανάκληση της αναγνώρισης (Άρθρο 1 παράγραφος 5, νέο άρθρο 18β)

Η πείρα έδειξε ότι τα συστήματα εκπαίδευσης και πιστοποίησης των ναυτικών και των διαδικασιών στις τρίτες χώρες είναι δυνατόν να παρουσιάσουν μεγάλες διακυμάνσεις σε πολύ μικρό χρονικό διάστημα. Κατά συνέπεια, στην πρόταση προβλέπεται διαδικασία για την ανάκληση αναγνώρισης τρίτης χώρας που δεν συμμορφώνεται πλήρως προς τις απαιτήσεις της σύμβασης STCW.

Η αναγνώριση τρίτης χώρας ανακαλείται σε περίπτωση που αιτιολογείται σαφώς η μη συμμόρφωση των συστημάτων εκπαίδευσης και πιστοποίησης της τρίτης χώρας προς τις απαιτήσεις της σύμβασης STCW. Η πρωτοβουλία προέρχεται από κράτος μέλος ή την Επιτροπή όταν υφίστανται σημαντικοί λόγοι για να θεωρηθεί ότι η αναγνωρισμένη τρίτη χώρα δεν πληροί πλέον τις απαιτήσεις της Σύμβασης.

Σε περίπτωση που η πρωτοβουλία προέρχεται από κράτος μέλος, το κράτος μέλος ενημερώνει την Επιτροπή και τα λοιπά κράτη μέλη σχετικά με την απόφασή του να ανακαλέσει τις θεωρήσεις αναγνώρισης πιστοποιητικών που έχουν εκδοθεί από την τρίτη χώρα. το κράτος μέλος πρέπει να αιτιολογεί την απόφασή του. Η Επιτροπή, επικουρούμενη από τον Οργανισμό, εξετάζει την περίπτωση και την παραπέμπει στη "διαδικασία επιτροπολογίας". Η απόφαση πρέπει να ληφθεί εντός διμήνου από την ημερομηνία που το κράτος μέλος ενημέρωσε την Επιτροπή και τα λοιπά κράτη μέλη σχετικά με την απόφασή του να ανακαλέσει τις σχετικές θεωρήσεις. Σε περίπτωση που η πρωτοβουλία προέρχεται από την Επιτροπή, η υπόθεση υπόκειται επίσης στην "διαδικασία επιτροπολογίας" προκειμένου να εξεταστεί και να ληφθούν τα κατάλληλα μέτρα.

4.6. Τακτική παρακολούθηση της συμμόρφωσης των αναγνωρισμένων τρίτων χωρών (Άρθρο 1 παράγραφος 5, νέο άρθρο 18γ)

Σύμφωνα με το εν λόγω άρθρο καθιερώνεται η τακτική παρακολούθηση των τρίτων χωρών οι οποίες έχουν αναγνωριστεί, ούτως ώστε να διαπιστώνεται κατά πόσον τα συστήματα και οι διαδικασίες κατάρτισης και πιστοποίησης πληρούν τις σχετικές απαιτήσεις της σύμβασης STCW. Σύμφωνα με την προσέγγιση που θα ισχύει σε όλη την Κοινότητα, αυτή η τακτική επαναξιολόγησης διενεργείται από την Επιτροπή, που επικουρείται από τον Οργανισμό. Διενεργείται τουλάχιστον ανά πενταετία από την ημερομηνία που λήφθηκε η απόφαση για την αναγνώριση της κάθε τρίτης χώρας. Τα αποτελέσματα αυτής της αξιολόγησης παρουσιάζονται σε έκθεση την οποία η Επιτροπή απευθύνει στα κράτη μέλη.

4.7. Διαδικασίες τροποποίησης (Άρθρο 1 παράγραφος 6)

Με το άρθρο αυτό εισάγεται στην οδηγία η διαδικασία τροποποίησης για την προσαρμογή των διατάξεών της σε οποιοδήποτε σχετική μελλοντική αλλαγή της κοινοτικής νομοθεσίας. Οποιαδήποτε τέτοια τροποποίηση πρέπει να συμφωνηθεί μέσω της "διαδικασίας επιτροπολογίας".

4.8. Κριτήρια για την αναγνώριση τρίτων χωρών (Άρθρο 1 παράγραφος 7)

Στο άρθρο ΙΙ της οδηγίας προδιαγράφονται δύο σύνολα διαδικασιών και κριτηρίων: α) οι διαδικασίες και τα κριτήρια που αφορούν την αναγνώριση των πιστοποιητικών, και β) τα κριτήρια για την αποδοχή ή την έγκριση των εκπαιδευτικών ιδρυμάτων και προγραμμάτων ναυτικής εκπαίδευσης και κατάρτισης των τρίτων χωρών. Η οδηγία απαιτεί την εφαρμογή όλων αυτών των διαδικασιών και κριτηρίων για την αναγνώριση των πιστοποιητικών που εκδίδονται από τρίτες χώρες.

Λαμβάνοντας υπόψη τις διοικητικές και οικονομικές επιβαρύνσεις που ενέχει η αξιολόγηση κάθε εκπαιδευτικού ιδρύματος των τρίτων χωρών, η Επιτροπή προτείνει την αφαίρεση των κριτηρίων αυτών από την οδηγία. Όπως εξηγήθηκε ανωτέρω, σύμφωνα με την προτεινόμενη νέα διαδικασία, η αναγνώριση χορηγείται σε τρίτη χώρα μετά από την αξιολόγηση των συστημάτων και των διαδικασιών της. Η αναγνώριση καλύπτει κατά συνέπεια όλα τα ναυτικά εκπαιδευτικά ιδρύματα που έχουν πιστοποιηθεί από την τρίτη χώρα και κατά συνέπεια δεν χρειάζεται να απαιτείται η έγκριση κάθε εκπαιδευτικού ιδρύματος από τα κράτη μέλη. Τα κριτήρια για την αναγνώριση των πιστοποιητικών που εκδίδονται από τρίτες χώρες διατηρούνται ωστόσο στην πρόταση.

2003/0001 (COD)

Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί τροποποιήσεως της οδηγίας 2001/25/ΕΚ του Ευρωπαϊκού Κοινοβουλίου και του Συμβουλίου για το ελάχιστο επίπεδο εκπαίδευσης των ναυτικών

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 80 παράγραφος 2,

την πρόταση της Επιτροπής [6],

[6] ΕΕ C ..., ..., σ. ...

τη γνώμη της Οικονομικής και Κοινωνικής Επιτροπή [7],

[7] ΕΕ C ..., ..., σ. ...

τη γνώμη της Επιτροπής Περιφερειών [8],

[8] ΕΕ C ..., ..., σ. ...

αποφασίζοντας σύμφωνα με τη διαδικασία που αναφέρεται στο άρθρο 251 της συνθήκης [9],

[9] ΕΕ C ..., ..., σ. ...

Εκτιμώντας τα εξής:

(1) Στην οδηγία 2001/25/ΕΚ του Ευρωπαϊκού Κοινοβουλίου και του Συμβουλίου, της 4ης Απριλίου 2001, για το ελάχιστο επίπεδο εκπαίδευσης των ναυτικών [10] ορίζονται τα ελάχιστα πρότυπα σχετικά με την εκπαίδευση, την έκδοση πιστοποιητικών και την τήρηση φυλακών των ναυτικών που υπηρετούν σε πλοία της Κοινότητας. Αυτά τα ελάχιστα πρότυπα έχουν βασιστεί στη Σύμβαση για τα πρότυπα εκπαίδευσης, έκδοσης πιστοποιητικών και τήρησης φυλακών των ναυτικών, που συνήφθη υπό τον Διεθνή Ναυτιλιακό Οργανισμό (ΔΝΟ) το 1978, όπως τροποποιήθηκε ("σύμβαση STCW").

[10] ΕΕ L 136, 18.5.2001, σ. 136.

(2) Είναι σημαντικό να εξασφαλιστεί ότι ναυτικοί κάτοχοι πιστοποιητικών εκδιδόμενων από τρίτες χώρες οι οποίοι υπηρετούν σε πλοία της Κοινότητας έχουν επίπεδο ικανοτήτων ισοδύναμο προς αυτό που απαιτείται από τη Σύμβαση. Στην οδηγία 2001/25/ΕΚ ορίζονται οι διαδικασίες και ενιαία κριτήρια για την αναγνώριση από τα κράτη μέλη πιστοποιητικών που έχουν εκδοθεί από τρίτες χώρες.

(3) Στην οδηγία 2001/25/ΕΚ προβλέπεται η επανεκτίμηση των διαδικασιών και κριτηρίων για την αναγνώριση πιστοποιητικών που εκδίδονται από τρίτες χώρες και την έγκριση των εκπαιδευτικών ιδρυμάτων και προγραμμάτων ναυτικής εκπαίδευσης και κατάρτισης, με βάση την πείρα από την εφαρμογή της οδηγίας.

(4) Η πρακτική εφαρμογή της οδηγίας 2001/25/ΕΚ κατέδειξε ότι ορισμένες προσαρμογές αυτών των διαδικασιών και κριτηρίων θα μπορούσαν να συμβάλλουν σε μεγάλο βαθμό στην αξιοπιστία του συστήματος αναγνώρισης, ενώ παράλληλα θα απλουστεύσουν την υποχρέωση παρακολούθησης και υποβολής εκθέσεων που υπέχουν τα κράτη μέλη.

(5) Η συμμόρφωση τρίτων χωρών με τις διατάξεις της σύμβασης STCW είναι δυνατόν να αξιολογηθεί αποτελεσματικότερα με εναρμονισμένο τρόπο. Πρέπει κατά συνέπεια να ανατεθεί το καθήκον αυτό στην Επιτροπή εξ ονόματος όλης της Κοινότητας.

(6) Προκειμένου να εξασφαλιστεί ότι χώρα η οποία είναι αναγνωρισμένη συνεχίζει να συμμορφώνεται πλήρως προς τις απαιτήσεις της σύμβασης STCW, η αναγνώριση πρέπει να επανεξετάζεται τακτικά και, ενδεχομένως, να παρατείνεται. Η αναγνώριση τρίτης χώρας που δεν πληροί τις απαιτήσεις της σύμβασης STCW θα ανακαλείται μέχρις ότου αποκατασταθούν οι ατέλειες.

(7) Αποφάσεις για την παράταση ή την ανάκληση αναγνώρισης είναι αποτελεσματικότερες εάν ληφθούν εναρμονισμένα και συγκεντρωτικά, σε επίπεδο Κοινότητας. Πρέπει κατά συνέπεια να ανατεθεί το καθήκον αυτό στην Επιτροπής εξ ονόματος όλης της Κοινότητας.

(8) Η συνεχής παρακολούθηση της συμμόρφωσης των αναγνωρισμένων τρίτων χωρών είναι αποτελεσματικότερη εάν διενεργείται εναρμονισμένα και συγκεντρωτικά.

(9) Ένα από τα καθήκοντα που έχουν τεθεί στον Ευρωπαϊκό Οργανισμό για την Ασφάλεια στη Θάλασσα (ο Οργανισμός) είναι να επικουρεί την Επιτροπή στην εκτέλεση οιουδήποτε καθήκοντος της ανατίθεται από την κοινοτική νομοθεσία όσον αφορά την εκπαίδευση, την έκδοση πιστοποιητικών και την τήρηση φυλακών από τα πληρώματα πλοίων.

(10) Ως εκ τούτου, ο Οργανισμός πρέπει να επικουρεί την Επιτροπή στην εκτέλεση των καθηκόντων της όσον αφορά την χορήγηση, την παράταση και ανάκληση της αναγνώρισης τρίτων χωρών. Πρέπει επίσης να επικουρεί την Επιτροπή στην παρακολούθηση της συμμόρφωσης των τρίτων χωρών προς τις απαιτήσεις της σύμβασης STCW.

(11) Στη σύμβαση STCW καθορίζονται απαιτήσεις ως προς τη γλώσσα στα πιστοποιητικά και στις θεωρήσεις που βεβαιώνουν την έκδοση πιστοποιητικού. Οι ισχύουσες διατάξεις της οδηγίας 2001/25/ΕΚ πρέπει να ευθυγραμμιστούν με τις αντίστοιχες απαιτήσεις της Σύμβασης.

(12) Η Διεθνής Σύμβαση για την ασφάλεια στη θάλασσα, του 1974, όπως τροποποιήθηκε (Σύμβαση SOLAS) ορίζει απαιτήσεις ως προς τη γλώσσα για την επικοινωνία γέφυρας πλοίου-ξηράς. Η οδηγία 2001/25/ΕΚ πρέπει να επικαιροποιηθεί σύμφωνα με τις πρόσφατες τροποποιήσεις της εν λόγω σύμβασης, που τέθηκαν σε ισχύ την 1η Ιουλίου 2002.

(13) Είναι αναγκαίο να προβλεφθούν διαδικασίες για να προσαρμοστεί η εν λόγω οδηγία σε μελλοντικές αλλαγές της κοινοτικής νομοθεσίας.

(14) Πρέπει να τροποποιηθεί αναλόγως η οδηγία 2001/25/ΕΚ.

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 2001/25/ΕΚ τροποποιείται ως εξής:

(1) Το άρθρο 5 τροποποιείται ως εξής:

(α) η παράγραφος 3 αντικαθίσταται από την ακόλουθη :

"3. Τα πιστοποιητικά εκδίδονται σύμφωνα με τον κανονισμό I/2, παράγραφος 1 της σύμβασης STCW."

(β) Στην παράγραφο 5 προστίθεται η ακόλουθη πρόταση:

"Οι θεωρήσεις εκδίδονται σύμφωνα με το άρθρο VI, παράγραφος 2 της σύμβασης STCW."

(2) Στο άρθρο 17, το στοιχείο (ε) αντικαθίσταται από το ακόλουθο:

" (ε) Υπάρχουν κατάλληλα μέσα επικοινωνίας μεταξύ του πλοίου και των κατά ξηράν αρχών. Οι επικοινωνίες πρέπει να εκτελούνται σύμφωνα με το κεφάλαιο V, κανονισμός 14, παράγραφος 4 της σύμβασης SOLAS."

(3) Στο άρθρο 18, η παράγραφος 3 αντικαθίσταται από την ακόλουθη:

"3. Σε ναυτικούς που δεν είναι κάτοχοι του πιστοποιητικού που αναφέρονται στο άρθρο 4 είναι δυνατόν να επιτραπεί να υπηρετούν σε πλοία που φέρουν τη σημαία κράτους μέλους, υπό την προϋπόθεση ότι έχει εκδοθεί απόφαση για την αναγνώριση του κατάλληλου πιστοποιητικού τους μέσω της διαδικασίας που καθορίζεται κατωτέρω:

(α) Κράτος μέλος που προτίθεται να αναγνωρίσει, με θεώρηση, κατάλληλα πιστοποιητικά που έχουν χορηγηθεί από τρίτη χώρα σε πλοίαρχο, αξιωματικό ή χειριστή ασυρμάτου, για να υπηρετήσουν επί πλοίων που φέρουν τη σημαία του, υποβάλει στην Επιτροπή αίτηση για αναγνώριση της εν λόγω τρίτης χώρας, η οποία συνοδεύεται από πλήρη στοιχεία και αποδείξεις σχετικά με τη συμμόρφωση προς τα κριτήρια που καθορίζονται στο παράρτημα II.

Η Επιτροπή, επικουρούμενη από τον Οργανισμό, διενεργεί αξιολόγηση των συστημάτων εκπαίδευσης και πιστοποίησης της τρίτης χώρας για την οποία έχει υποβληθεί αίτηση αναγνώρισης, προκειμένου να διαπιστώσει κατά πόσον η εν λόγω χώρα ικανοποιεί όλες τις απαιτήσεις της σύμβασης STCW.

(β) Η απόφαση σχετικά με την αναγνώριση τρίτης χώρας λαμβάνεται από την Επιτροπή σύμφωνα με τη διαδικασία που ορίζεται στο άρθρο 23 παράγραφος 2), εντός τριών μηνών από την ημερομηνία υποβολής της αίτησης για αναγνώριση. Σε περίπτωση που χορηγηθεί, η αναγνώριση ισχύει για πέντε έτη. Το κράτος μέλος που υπέβαλε την αίτηση λαμβάνει τα κατάλληλα μέτρα για την εκτέλεση της απόφασης.

(γ) Κράτος μέλος δύναται να αποφασίσει, όσον αφορά τα πλοία που φέρουν τη σημαία του, να θεωρήσει πιστοποιητικά που έχουν εκδοθεί από τρίτες χώρες αναγνωρισμένες από την Επιτροπή.

(δ) Σε περίπτωση που τρίτη χώρα έχει αναγνωριστεί από την Επιτροπή και μετά από την ολοκλήρωση της αξιολόγησής της η Επιτροπή Ναυτικής Ασφάλειας του ΔΝΟ δεν ήταν σε θέση να βεβαιώσει ότι η τρίτη χώρα εκπληρεί πλήρως και εξ ολοκλήρου τις διατάξεις της σύμβασης STCW, η Επιτροπή επανεξετάζει την αναγνώριση της εν λόγω χώρας σύμφωνα με τη διαδικασία που προβλέπεται στο άρθρο 23 παράγραφος 2). Τα ενδιαφερόμενα κράτη μέλη λαμβάνουν τα κατάλληλα μέτρα για να εκτελεστεί η απόφαση που λήφθηκε σύμφωνα με την εν λόγω διαδικασία.

(ε) Η Επιτροπή καταρτίζει και ενημερώνει κατάλογο των τρίτων χωρών που έχουν αναγνωριστεί. Ο κατάλογος δημοσιεύεται στην Επίσημη Εφημερίδα των Ευρωπαϊκών Κοινοτήτων, Σειρά C."

(4). Παρεμβάλλονται τα ακόλουθα άρθρα 18α, 18β και 18γ:

"Άρθρο 18α

Προτού λήξει η περίοδο ισχύος που αναφέρεται στο άρθρο 18 παράγραφος 3) στοιχείο γ), η Επιτροπή, επικουρούμενη από τον Οργανισμό, επανεξετάζει την αναγνώριση της αντίστοιχης τρίτης χώρας ούτως ώστε να διαπιστωθεί κατά πόσον η χώρα αυτή συνεχίζει να ικανοποιεί τις απαιτήσεις της σύμβασης STCW, και ορίζει κατά πόσον πρέπει να παραταθεί η αναγνώριση.

Για να αποφασίσει κατά πόσον θα παραταθεί η αναγνώριση της τρίτης χώρας, η Επιτροπή λαμβάνει υπόψη οποιεσδήποτε πληροφορίες σχετικά με τη συμμόρφωση της τρίτης χώρας προς τη σύμβαση STCW και ιδίως τα αποτελέσματα της αξιολόγησης που διενήργησε η Επιτροπή σύμφωνα με το άρθρο 18γ παράγραφος 1). Πρέπει να ληφθούν επίσης υπόψη οι εκθέσεις που παρέχονται σύμφωνα με το άρθρο 18γ παράγραφος 3).

Η απόφαση σχετικά με την παράταση της αναγνώρισης λαμβάνεται σύμφωνα με τη διαδικασία που προβλέπεται στο άρθρο 23 παράγραφος 2), το αργότερο ένα μήνα πριν από την καταληκτική ημερομηνία ισχύος της αναγνώρισης.

Άρθρο 18β

1. Με την επιφύλαξη των κριτηρίων που καθορίζονται στο παράρτημα II, μέρος A, σε περίπτωση που κράτος μέλος ή η Επιτροπή θεωρήσει ότι αναγνωρισμένη τρίτη χώρα δεν πληροί πλέον τις απαιτήσεις της σύμβασης STCW, η Επιτροπή παραπέμπει το ζήτημα στην επιτροπή που προβλέπεται στο άρθρο 23.

2. Σε περίπτωση που κράτος μέλος ανακαλέσει θεωρήσεις πιστοποιητικών που εκδίδονται από τρίτη χώρα ενημερώνει αμέσως την Επιτροπή και τα λοιπά κράτη μέλη σχετικά με την απόφασή του, η οποία συνοδεύεται από τεκμηριωμένη αιτιολόγηση.

3. Η Επιτροπή επικουρούμενη από τον Οργανισμό, επανεξετάζει την αναγνώριση της αντίστοιχης τρίτης χώρας προκειμένου να διαπιστώσει κατά πόσον η χώρα αυτή δεν συμμορφώθηκε προς τις απαιτήσεις της σύμβασης STCW.

4. Η απόφαση σχετικά με την ανάκληση της αναγνώρισης λαμβάνεται σύμφωνα με τη διαδικασία που προβλέπεται στο άρθρο 23 παράγραφος 2), εντός δύο μηνών από την ημερομηνία της κοινοποίησης από το κράτος μέλος. Τα ενδιαφερόμενα κράτη μέλη λαμβάνουν τα κατάλληλα μέτρα για την εκτέλεση της απόφασης.

Άρθρο 18γ

1. Τρίτες χώρες που έχουν αναγνωριστεί σύμφωνα με τη διαδικασία που προβλέπεται στο άρθρο 18 παράγραφος 3) στοιχείο β) αξιολογούνται από την Επιτροπή, την οποία επικουρεί ο Οργανισμός, σε τακτική βάση και τουλάχιστον ανά πενταετία, ώστε να επαληθεύεται ότι πληρούν τα σχετικά κριτήρια που ορίζονται στο παράρτημα II.

2. Κατά την επιλογή των τρίτων χωρών προς αξιολόγηση, η Επιτροπή λαμβάνει ιδιαιτέρως υπόψη τα δεδομένα σχετικά με τις επιδόσεις που προκύπτουν κατά τον έλεγχο από το κράτος του λιμένα σύμφωνα με το άρθρο 20, καθώς και τις εκθέσεις που διενεργούνται σύμφωνα με το τμήμα A-I/7 του κώδικα STCW.

3. Η Επιτροπή υποβάλει στα κράτη μέλη έκθεση σχετικά με τα αποτέλεσμα της αξιολόγησης."

(5) Στο άρθρο 22 παράγραφος 1) προστίθεται η ακόλουθη περίοδος:

"Η παρούσα οδηγία είναι επίσης δυνατόν να τροποποιηθεί σύμφωνα με την ίδια διαδικασία προκειμένου να εφαρμοστούν, για τους σκοπούς της παρούσας οδηγίας, τυχόν σχετικές τροποποιήσεις της κοινοτικής νομοθεσίας".

(6) Το παράρτημα II τροποποιείται σύμφωνα με το παράρτημα της παρούσας οδηγίας.

Άρθρο 2

Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία πριν από τις [...] Ενημερώνουν αμέσως την Επιτροπή σχετικά.

Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

Άρθρο 3

Ο παρών κανονισμός αρχίζει να ισχύει την επομένη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ

Το παράρτημα II της οδηγίας 2001/25/EΚ αντικαθίσταται ως ακολούθως:

"ΠΑΡΑΡΤΗΜΑ II

ΚΡΙΤΗΡΙΑ ΓΙΑ ΤΗΝ ΑΝΑΓΝΩΡΙΣΗ ΤΡΙΤΩΝ ΧΩΡΩΝ ΠΟΥ ΕΧΟΥΝ ΕΚΔΩΣΕΙ ΠΙΣΤΟΠΟΙΗΤΙΚΟ Ή ΚΑΤ' ΕΞΟΥΣΙΟΔΟΤΗΣΗ ΤΩΝ ΟΠΟΙΩΝ ΕΧΕΙ ΕΚΔΟΘΕΙ ΠΙΣΤΟΠΟΙΗΤΙΚΟ ΠΟΥ ΑΝΑΦΕΡΕΤΑΙ ΣΤΟ ΑΡΘΡΟ 18 ΠΑΡΑΓΡΑΦΟΣ 3 ΣΤΟΙΧΕΙΟ α)

A. Τρίτες χώρες για τις οποίες έχει επιβεβαιωθεί από την Επιτροπή Ναυτικής Ασφάλειας του ΔΝΟ ότι έχουν κοινοποιήσει πληροφορίες οι οποίες αποδεικνύουν την πλήρη και εξ ολοκλήρου εφαρμογή των σχετικών διατάξεων της σύμβασης STCW.

1. Η τρίτη χώρα πρέπει να είναι συμβαλλόμενο μέρος της σύμβασης STCW.

2. Η τρίτη χώρα πρέπει να έχει χαρακτηριστεί από την Επιτροπή Ναυτιλιακής Ασφάλειας ως έχουσα αποδείξει ότι εφαρμόζει πλήρως και εξ ολοκλήρου τις διατάξεις της σύμβασης STCW.

3. Το κράτος μέλος πρέπει να έχει επιβεβαιώσει, με όλα τα αναγκαία μέτρα, στα οποία είναι δυνατόν να περιλαμβάνεται η επιθεώρηση των εγκαταστάσεων και των διαδικασιών, ότι τηρούνται πλήρως οι απαιτήσεις σχετικά με τα πρότυπα ικανότητας, την έκδοση και θεώρηση πιστοποιητικών και την τήρηση μητρώων, καθώς και ότι έχει θεσπιστεί σύστημα προτύπων ποιότητας σύμφωνα με τον κανονισμό I/8 της σύμβασης STCW.

4. Το κράτος μέλος πρόκειται να συμφωνήσει την ανάληψη δέσμευσης από την τρίτη χώρα για την άμεση κοινοποίηση κάθε σημαντικής μεταβολής των ρυθμίσεων για την εκπαίδευση και την πιστοποίηση που παρέχεται σύμφωνα με τη σύμβαση STCW.

5. Το κράτος μέλος έχει θεσπίσει μέτρα για να εξασφαλιστεί ότι ναυτικοί οι οποίοι υποβάλουν προς αναγνώριση πιστοποιητικά για καθήκοντα σε διευθυντικό επίπεδο έχουν κατάλληλη γνώση της ναυτικής νομοθεσίας του κράτους μέλους ως προς τα καθήκοντα τα οποία τους επιτρέπεται να εκτελούν.

6. Σε περίπτωση που κράτος μέλος επιθυμεί να συμπληρώσει την αξιολόγηση της συμμόρφωσης τρίτης χώρας με την αξιολόγηση ορισμένων εκπαιδευτικών ναυτικών ιδρυμάτων, πρέπει να ενεργήσει σύμφωνα με τις διατάξεις του τμήματος A-I/6 του κώδικα STCW.

B. Τρίτες χώρες για τις οποίες δεν έχει επιβεβαιωθεί από την Επιτροπή Ναυτικής Ασφάλειας ότι έχουν κοινοποιήσει πληροφορίες οι οποίες να αποδεικνύουν την πλήρη και εξ ολοκλήρου εφαρμογή των σχετικών διατάξεων της σύμβασης STCW.

1. Εάν η Επιτροπή Ναυτικής Ασφάλειας δεν έχει ακόμα διαπιστώσει ότι η τρίτη χώρα εφαρμόζει πλήρως και εξ ολοκλήρου τις διατάξεις της σύμβασης STCW, πρέπει να εφαρμόζονται οι ακόλουθες διατάξεις:

Η τρίτη χώρα οφείλει να κοινοποιήσει στο κράτος μέλος που επιθυμεί να αναγνωρίσει κατάλληλα πιστοποιητικά που εκδόθηκαν από την τρίτη χώρα ή κατ' εξουσιοδότηση από αυτήν την τρίτη χώρα:

(i) τα κείμενα των νόμων, διαταγμάτων, διατάξεων, κανονισμών και νομικών πράξεων που αφορούν την εφαρμογή της σύμβασης STCW.

(ii) πλήρεις λεπτομέρειες σχετικά με το περιεχόμενο και την διάρκεια των κύκλων σπουδών, συμπεριλαμβανομένης σαφούς δήλωσης σχετικά με τις πολιτικές που έχουν υιοθετηθεί για την εκπαίδευση, την κατάρτιση, τις εξετάσεις, την αξιολόγηση της ικανότητας και την έκδοση πιστοποιητικών.

(iii) τις εθνικές εξετάσεις και τις λοιπές απαιτήσεις για κάθε τύπο πιστοποιητικού που εκδίδεται σύμφωνα με τη σύμβαση STCW.

(iv) επαρκή αριθμό δειγμάτων των πιστοποιητικών που εκδίδονται σύμφωνα με την σύμβαση STCW.

(v) πληροφορίες σχετικά με την κυβερνητική οργάνωση.

(vi) συνοπτική εξήγηση των νομικών και διοικητικών μέτρων που προβλέπονται και έχουν ληφθεί για να εξασφαλισθεί η συμμόρφωση, ιδιαίτερα όσον αφορά την κατάρτιση και αξιολόγηση, και την έκδοση και καταγραφή πιστοποιητικών.

(vii) σύντομη περιγραφή των διαδικασιών που ακολουθούνται για την εξουσιοδότηση, αποδοχή ή έγκριση κατάρτισης και εξετάσεων καθώς και για την αξιολόγηση ικανότητας που απαιτούνται από τη σύμβαση STCW, τους όρους που επισυνάπτονται σε αυτή, και κατάλογο των εξουσιοδοτήσεων, αποδοχών και εγκρίσεων που δόθηκαν.

2. Το κράτος μέλος συγκρίνει τις κοινοποιούμενες πληροφορίες με όλες τις συναφείς απαιτήσεις της σύμβασης STCW προκειμένου να διασφαλίζει ότι οι διατάξεις της σύμβασης STCW εφαρμόζονται πλήρως και εξ ολοκλήρου.

3. Το κράτος μέλος πρέπει να έχει επιβεβαιώσει - με όλα τα αναγκαία μέτρα, στα οποία είναι δυνατόν να περιλαμβάνεται η επιθεώρηση των εγκαταστάσεων και των διαδικασιών - ότι τηρούνται πλήρως οι απαιτήσεις σχετικά με τα πρότυπα ικανότητας, την έκδοση και θεώρηση πιστοποιητικών και την τήρηση μητρώων, καθώς και ότι έχει θεσπιστεί σύστημα προτύπων ποιότητας σύμφωνα με τον κανονισμό I/8 της σύμβασης STCW.

Οι παράγραφοι A. 4, 5 και 6 εφαρμόζονται επίσης υπό την διαδικασία αυτή.

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Τίτλος της δράσης: Πρόταση για οδηγία του Ευρωπαϊκού Κοινοβουλίου και του Συμβουλίου περί τροποποιήσεως της οδηγίας 2001/25/ΕΚ του Ευρωπαϊκού Κοινοβουλίου και του Συμβουλίου για το ελάχιστο επίπεδο εκπαίδευσης των ναυτικών

Μέθοδοι εφαρμογής

Οι προτεινόμενες δράσεις θα εφαρμοστούν από την Επιτροπή με την ανάθεση της εκτέλεσής τους σε εξωτερικό προσωπικό. Ο Ευρωπαϊκός Οργανισμός για την Ασφάλεια στη Θάλασσα θα επικουρεί την Επιτροπή για την εκτέλεση των καθηκόντων που ανατίθενται με το προτεινόμενο μέτρο, όπως προβλέπεται στον κανονισμό που θεσπίστηκε για την σύσταση του εν λόγω οργανισμού (Κανονισμός (ΕΚ) αριθ. 1406/2002 του Ευρωπαϊκού Κοινοβουλίου και του Συμβουλίου, της 27ης Ιουνίου 2002, σχετικά με τη σύσταση Ευρωπαϊκού Οργανισμού για την Ασφάλεια στη Θάλασσα ).

Δημοσιονομικές επιπτώσεις στον προϋπολογισμό

Η πρόταση δεν έχει άμεσες δημοσιονομικές επιπτώσεις για την Επιτροπή, Ωστόσο, όσον αφορά τις διοικητικές δαπάνες, θα επαρκέσει το σήμερα υπάρχον προσωπικό της ΓΔ "Ενέργεια και Μεταφορές" (που αποτελείται από ένα διοικητικό υπάλληλο μερικής απασχόλησης για την γραμματειακή υποστήριξη και προϋπολογισμό για αποστολές, ως σύνδεσμος με τον Ευρωπαϊκό Οργανισμό για την Ασφάλεια στη Θάλασσα).

ΔΕΛΤΙΟ ΑΞΙΟΛΟΓΗΣΗΣ ΕΠΙΠΤΩΣΕΩΝ ΟΙ ΕΠΙΠΤΩΣΕΙΣ ΤΗΣ ΠΡΟΤΑΣΗΣ ΕΠΙ ΤΩΝ ΕΠΙΧΕΙΡΗΣΕΩΝ ΚΑΙ ΙΔΙΑΙΤΕΡΑ ΤΩΝ ΜΙΚΡΟΥ ΚΑΙ ΜΕΣΑΙΟΥ ΜΕΓΕΘΟΥΣ ΕΠΙΧΕΙΡΗΣΕΩΝ ( ΜΜΕ)

Τiτλος της προτασης

Πρόταση για οδηγία του Ευρωπαϊκού Κοινοβουλίου και του Συμβουλίου περί τροποποιήσεως της οδηγίας 2001/25/ΕΚ του Ευρωπαϊκού Κοινοβουλίου και του Συμβουλίου της 4ης Απριλίου 2001 για το ελάχιστο επίπεδο εκπαίδευσης των ναυτικών

Αριθμoς εγγρaφου αναφορaς

COM(2002)XXX

Η πρoταση

1. Λαμβάνοντας υπόψη την αρχή της επικουρικότητας, γιατί είναι αναγκαία κοινοτική νομοθεσία σε αυτόν τον τομέα και ποιοι είναι οι κύριοι στόχοι της

Ο κύριος στόχος της πρότασης είναι να τροποποιηθεί ισχύουσα οδηγία, προκειμένου να ενισχυθούν και απλουστευθούν ορισμένες πτυχές των διατάξεων. Δεδομένου η πρόταση αφορά αναθεώρηση ισχύουσας οδηγίας η μόνη δυνατή μορφή μέτρου της Κοινότητας είναι οδηγία.

ο αντiκτυποσ για τισ επιχειρhσεισ

2. Ποιοι επηρεάζονται από την πρόταση

- ποιοι τομείς επιχειρηματικών δραστηριοτήτων

Ναυτιλιακές εταιρείες που προσφέρουν υπηρεσίες θαλάσσιων μεταφορών έχουν την ευθύνη να εξασφαλίζουν ότι εφαρμόζονται πλήρως και εξ ολοκλήρου οι υποχρεώσεις που ορίζονται στην πρόταση.

- τι μεγέθη επιχειρήσεων (ποια είναι η συγκέντρωση μικρού και μεσαίου μεγέθους επιχειρήσεων);

Αφορά διάφορα μεγέθη εταιρειών, από εταιρείες που είναι ιδιοκτήτες μόνον ενός πλοίου μέχρι πλοιοκτήτες πολύ μεγαλύτερων στόλων.

- υπάρχουν ιδιαίτερες γεωγραφικές περιοχές της Κοινότητας όπου απαντούν οι επιχειρήσεις αυτές;

Σε όλα τα κράτη μέλη της ΕΕ, εκτός εκείνα που δεν έχουν πρόσβαση στη θάλασσα. Ωστόσο αφορά κατ' αρχήν όλα τα κράτη μέλη υπό την ιδιότητά τους ως κράτη σημαίας.

3. Τι μέτρα πρέπει να λάβουν οι επιχειρήσεις για να συμμορφωθούν;

Αυτοί οι κλάδοι επιχειρήσεων πρέπει να λάβουν όλα τα απαραίτητα μέτρα για να εξασφαλίσουν ότι οι ναυτικοί που απασχολούν σε οποιοδήποτε πλοίο τους είναι κάτοχοι κατάλληλων πιστοποιητικών σύμφωνα με τις διαδικασίες που ορίζονται στην παρούσα πρόταση.

4. Ποιες είναι οι πιθανές οικονομικές συνέπειες

- στην απασχόληση;

Δεν αναμένονται οικονομικές επιπτώσεις στην απασχόληση

- στις επενδύσεις και στη δημιουργία νέων επιχειρήσεων;

Δεν αναμένονται οικονομικές επιπτώσεις στις επενδύσεις και στη δημιουργία νέων οικονομικών δραστηριοτήτων

- στην ανταγωνιστική θέση των επιχειρήσεων;

Δεν αναμένονται οικονομικές επιπτώσεις στην ανταγωνιστικότητα των επιχειρήσεων

5. Μήπως η πρόταση περιέχει μέτρα που λαμβάνουν υπόψη την ειδική κατάσταση των μικρομεσαίων επιχειρήσεων (περιορισμένες ή διαφορετικές απαιτήσεις κ.λπ.);

Όχι, δεν είναι απαραίτητα αυτού του είδους μέτρα.

Διαβουλευσεις

6. Πίνακας οργανώσεων με τις οποίες έγιναν διαβουλεύσεις σχετικά με την πρόταση και έκθεση των κυριότερων απόψεών τους

Οργανισμοί που κλήθηκαν και αντιπροσωπεύθηκαν στις συνεδριάσεις διαβούλευσης:

- Ένωση Εφοπλιστών της Ευρωπαϊκής Κοινότητας (European Community Shipowners' Association, ECSA)

- Ευρωπαϊκή Ομοσπονδία Εργαζομένων στις Μεταφορές (European Transport Workers' Federation, ETF)

Περίληψη της κύριας άποψής των:

Οι κυρίως ενδιαφερόμενοι υποστήριξαν την ανάγκη να αναθεωρηθεί η ισχύουσα διαδικασία για την αναγνώριση των πιστοποιητικών ικανότητας που εκδίδονται από τρίτες χώρες και να αντικατασταθεί από αποτελεσματικότερο σύστημα αναγνώρισης τρίτων χωρών που να ισχύει για όλη την Κοινότητα.

Τάσσονται υπέρ του νέου ρόλου που θα διαδραματίσει ο Ευρωπαϊκός Οργανισμός για την Ασφάλεια στη Θάλασσα στο θέμα της αξιολόγησης των συστημάτων ναυτικής εκπαίδευσης και πιστοποίησης των τρίτων χωρών από όπου προέρχεται κυρίως το εργατικό δυναμικό.

Οι κυρίως ενδιαφερόμενοι δεν διατύπωσαν καμία αντίρρηση επί της πρότασης όσον αφορά τις απαιτήσεις σχετικά με την γλώσσα για τα πιστοποιητικά και τις θεωρήσεις αναγνώρισης, καθώς και για την επικοινωνία μεταξύ του πλοίου και των αρχών που βρίσκονται στην ξηρά.